Hans Kristian Skibby (DD), 2023-05-03:
Det bliver nok heller ikke Danmarksdemokraterne, som kommer til at sikre Enhedslisten, at de får flertal for det her beslutningsforslag.
Vi vil dog selvfølgelig anerkende, at Enhedslisten kommer med et forslag, som sikkert også kunne bidrage med noget, hvis man iværksatte det.
Det, vi måske frygter lidt, er, hvor meget man får for den økonomiske indsats, som kommer ind i det, i forhold til vores alle sammens interesse i både at sikre, men også at tilbageføre biodiversitet her i Danmark.
For i Danmarksdemokraterne anerkender vi, at der er en klima- og biodiversitetskrise.
Det er noget, man kan se på faunaregistreringer, altså på dyrelivet, og alt muligt andet, så det er der sådan set ganske klart evidens for.
Vi støtter også, at der skal være et øget økologisk landbrugsareal, men vi siger så samtidig, at det skal være med et skyldigt hensyn til, at den enkelte landmand, den enkelte lodsejer, den enkelte jordbruger, selv bestemmer, hvad det er, man vil drive kommercielt på sin ejendom.
Vi er ikke de store fortalere for, at staten hvert år skal sende 1 mia. kr. af sted til opkøb af danske landbrug og dermed stå i konkurrence til private lodsejere, der måske også vil købe, folk, der gerne vil være landmænd osv., og der er vi ikke særlig glade for det, som Enhedslistens ordfører var ude at sige, om, at det jo så kan betyde, at det kan blive lettere for nogle unge landmænd at blive forpagtere.
Men der er vel ikke noget forkert i at eje sin egen virksomhed og sin egen bedrift, og der tror vi altså på, at man kommer længst med det sidste.
Vi mener faktisk, det er vigtigt, at vi giver alle vores landmænd her i Danmark nogle gode ramme- og arbejdsbetingelser, og så er vi i forhold til økologien osv. jo også sikre på, at udviklingen vil følge markedet og efterspørgslen fra private.
Noget af det, forbrugerne efterspørger, er bl.a. økologi, og det betyder faktisk også, at vi tror, at rigtig mange landmænd ser på det her ud fra en fornuftig forretningsinteresse.
Der er noget, der hedder markedsdannelse, prisdannelse på de frie markeder, og det tror vi faktisk vil blive trådt under fode, hvis man vælger at etablere en statens jordfond, som så skal ud at konkurrere på jordkøb, og vi tror også på, at det vil lægge et pres på de jordpriser og de ejendomspriser, der vil være over for unge, som gerne vil etablere sig som landmænd i Danmark.
Nu må vi jo ikke være en del af landbrugsaftalen – det har vi jo fået at vide i den her uge, og det kan man jo så undre sig over – men vi mener i Danmarksdemokraterne også, at der er stort fokus på det.
Jordbrugere og lodsejere er jo i fuld gang med de initiativer, der er med at udtage lavbundsjorder, der er en økologisk omstillingsproces i gang, der er øget skovrejsning, der investeres meget i det, der er også øget forskning, og der er rigtig mange forsøg i gang i forhold til både at gøre dyrevelfærdsløsninger bedre, men også at kigge på miljø og udligning og alt muligt andet.
Så det er faktisk langt hen ad vejen i god gænge.
Der kan naturligvis altid findes nogle ting, som kan gøre udviklingen endnu bedre, men vi tror desværre ikke i Danmarksdemokraterne, at en rigid jordfond med statslige skattekroner er den rigtige medicin.
Vi går ind for frihed.